น้ำมัน WTI ร่วงเหลือ 91 เหรียญ หลัง “จีน” คุมเข้มโควิด กดดันดีมานด์หด
น้ำมัน WTI ร่วงเกือบ 1.18% เหลือ 91.43 ดอลลาร์/บาร์เรล หลังจีนเดินหน้านโยบายซีโร่โควิด ดับฝันเตรียมเปิดประเทศ กดดันดีมานด์ลดลง
น้ำมัน WTI ร่วงเกือบ 1.18% เหลือ 91.43 ดอลลาร์/บาร์เรล หลังจีนเดินหน้านโยบายซีโร่โควิด ดับฝันเตรียมเปิดประเทศ กดดันดีมานด์ลดลง
7 พ.ย. 2565

ผู้สื่อข่าวรายงานว่า ราคาน้ำมัน WTI ร่วงลงเกือบ 1.18% ในช่วงเช้าวันนี้ หลังจากเจ้าหน้าที่ด้านสาธารณสุขของจีนยืนยันว่า จีนจะยังคงยึดมั่นในนโยบายโควิดเป็นศูนย์ (Covid Zero Policy) ซึ่งเป็นการดับความหวังของนักลงทุนที่ว่าจีนจะผ่อนคลายนโยบายดังกล่าวและเริ่มเปิดประเทศ
โดย ณ เวลา 09:16 น. ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนธ.ค. ร่วงลง 1.18 ดอลลาร์ หรือ -1.27% แตะที่ระดับ 91.43 ดอลลาร์/บาร์เรล
ด้าน นายหู เซียง เจ้าหน้าที่ของสำนักงานป้องกันและควบคุมโรคของคณะกรรมการสุขภาพแห่งชาติ (NHC) เปิดเผยเมื่อวันเสาร์ที่ผ่านมา (5 พ.ย.65) ว่า การแพร่ระบาดของโรคโควิด-19 ทั่วประเทศทำให้จีนยังคงต้องยึดมั่นต่อนโยบายโควิดเป็นศูนย์ โดยจีนรายงานพบผู้ติดเชื้อโควิด-19 รายใหม่มากกว่า 3,500 รายในวันศุกร์ (4 พ.ย.65) ซึ่งการแพร่ระบาดได้ปะทุขึ้นในกวางตุ้ง, มองโกเลียใน, ฟูเจียน และปักกิ่ง
“การปฏิบัติก่อนหน้านี้ได้พิสูจน์แล้วว่า แผนการป้องกันและควบคุมของเรา รวมถึงมาตรการเชิงกลยุทธ์ต่าง ๆ นั้นถูกต้องโดยสมบูรณ์ อีกทั้งนโยบายต่าง ๆ ยังคุ้มค่าและมีประสิทธิภาพมากที่สุด” นายหู กล่าว
ทั้งนี้ ถ้อยแถลงของนายหู ถือเป็นการดับความฝันของนักลงทุน หลังจากที่มีการคาดการณ์กันอย่างกว้างขวางก่อนหน้านี้ว่า จีนจะยกเลิกนโยบายโควิดเป็นศูนย์ โดยนายหาว ฮง นักเศรษฐศาสตร์ชื่อดังของจีนทวีตข้อความระบุว่า ทางการจีนกำลังจัดตั้งคณะกรรมการเพื่อพิจารณาการเปิดประเทศ และกำลังทบทวนข้อมูลด้านโควิด-19 ในต่างประเทศ เพื่อประเมินสถานการณ์หากมีการเปิดประเทศ โดยจีนอาจจะทำการเปิดประเทศในเดือนมี.ค. 66